**Mă las în continuare**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă las în continuare de mine însumi plâns

ca-n vremea când puneam un ochi albastru

la idee,

și pe deasupra o sprânceană ca să-l țină strâns

și-ntrors din ce e către ce e.

Și eu m-aș fi dorit un om frumos,

subțire și pătrat la falcă,

peste stafii victorios

sau cel mai înțelept din arcă.

De coadă aș fi tras în sus

cometa adormind în patu-mi,

bătut în cuie m-aș fi pus

pe cruci de-a lungu-mi și de-a latu-mi.

Dar mi-a fost dat pe lângă os

să am și nervi și chef de viață,

și eu am vrut să fiu frumos

așa cum legea ne învață.

Dar, o, am fost așa cum sunt,

cum este osul repetat,

din cărămizi, un zid urcând,

haină de lucru și purtat,

pe care nu pot s-o sfâșiu,

mai neavând un braț, o gură,

atâta timp cât am să fiu

cu însumi, însumi de-o măsură.